వృద్ధగిరీశ్వర ఆలయం

**పళమలై నాథర్ ఆలయం** భారతదేశంలోని తమిళనాడు రాష్ట్రం, కడలూరు జిల్లాలోని విరుధాచలం పట్టణంలో ఉన్న ఒక ప్రముఖ హిందూ దేవాలయం. ప్రధాన దేవత అయిన పళమలై నాథర్‌ను తమిళ శైవ సంతులు అయిన నాయన్మార్లు రచించిన *తేవారం* గ్రంథాలలో స్తుతించారు. ఈ ఆలయం *[[పాడల్ పేట్ర క్షేత్రాలు|పాడల్ పేట్ర స్థలం]]*గా వర్గీకరించబడింది. విరుధాచలం పట్టణానికి ఈ ఆలయం పేరే ఆధారం. బ్రహ్మ ప్రార్థనలకు స్పందించి శివుడు పర్వతరూపంలో అవతరించిన పురాణకథ కారణంగా ఈ ఆలయం ప్రసిద్ధి చెందింది.

పళమలై నాథర్ ఆలయం, కావేరి నది ఒడ్డున చోళ రాణి సెంబియన్ మహాదేవి నిర్మించిన ఆలయాల శ్రేణిలో ఒకటి. ఈ ఆలయంలో చోళ కాలానికి చెందిన అనేక శాసనాలు ఉన్నాయి. ఈ ఆలయంలో రోజుకు ఆరు పూజాకార్యక్రమాలు ఉదయం 5:30 నుండి రాత్రి 8 గంటల వరకు నిర్వహించబడతాయి. సంవత్సరంలో మూడు ప్రధాన ఉత్సవాలు జరుగుతాయి. ముఖ్య ఉత్సవమైన వార్షిక *[[బ్రహ్మోత్సవం]]* అయిన మాసి మగం పండుగకు వేలాది మంది భక్తులు వివిధ ప్రాంతాల నుండి హాజరవుతారు. ఈ ఆలయాన్ని తమిళనాడు ప్రభుత్వ హిందూ మత ధార్మిక, దాన విభాగం నిర్వహిస్తుంది.

## పురాణకథ
ఎడమ|thumb|250x250px|పళమలై నాథర్ ఆలయం – మొదటి ప్రాకారం
హిందూ పురాణాల ప్రకారం, బ్రహ్మ భూమిని సృష్టించాలనుకున్నప్పుడు ముందుగా నీటిని సృష్టించాడు. ఆ సమయంలో విష్ణువు మధు, కైటభ అనే దుష్టులను సంహరించాడు. వారి శరీర భాగాలు బ్రహ్మ సృష్టించిన నీటిపై తేలుతూ ఉంటాయి. అది చూసి బ్రహ్మ, ఆ నీరు, మాంసం గట్టిపడిన పదార్థంగా మారి భూమిగా ఏర్పడాలని శివుడిని ప్రార్థించాడు. అప్పుడు శివుడు ఒక పర్వత రూపంలో ప్రత్యక్షమయ్యాడు.

ఈ విషయాన్ని తెలియని బ్రహ్మ అనేక పర్వతాలను సృష్టించాడు. కానీ వాటికి స్థలం లేకపోవడంతో అతడు బాధపడ్డాడు. అప్పుడు ప్రణవ స్వరూపుడైన దేవుడు సంకేతాల ద్వారా బ్రహ్మకు నిజం తెలియజేశాడు. బ్రహ్మ పర్వతరూపంలో ఉన్న శివుడిని పూజించాడు. శివుడు నీరు, మాంసం గట్టిపడిన రూపాన్ని కలిపి భూమిని సృష్టించి దానికి “మేధిని” అని పేరు పెట్టాడు. అనంతరం బ్రహ్మ సృష్టించిన పర్వతాలకు స్థలం ఇచ్చాడు. తాను ఆ పర్వతంతో భిన్నం కాదని బ్రహ్మకు తెలియజేశాడు.

బ్రహ్మ సృష్టించిన పర్వతాలు శివుని పర్వతం తరువాతే ఉనికిలోకి వచ్చాయి. అందుకే శివుని పర్వతాన్ని “పళ మలై” (పాత పర్వతం) అని పిలిచారు. ఆ పళమలై భూమిలో లోతుగా నిలిచి, పైభాగం శివలింగ రూపంలో దర్శనమిస్తుందని విశ్వాసం. దీన్ని పూజించే వారికి వారి కోరికలు నెరవేరుతాయని నమ్మకం. అన్ని పర్వతాలలో పురాతనమైన ఈ పర్వతం కనిపించకపోయినా, దాని పైభాగం విరుధాచలం నుండి సుమారు నాలుగు కిలోమీటర్లు ఉత్తరంగా ఉన్న వయలూరు వద్ద కడలూరు నది పడకలో కనిపిస్తుందని చెప్పబడుతుంది.

## నామవ్యుత్పత్తి
ఈ ఆలయానికి అసలు పేరు పళమలై నాథర్ ఆలయం. విజయనగర కాలంలో దీనికి “విరుధాచలం” అనే కొత్త పేరు పెట్టబడింది. “వృద్ధ” అంటే పురాతనము, “అచలం” అంటే కదలని పర్వతం. అందువల్ల విరుధాచలం అంటే “పురాతనమైన కదలని కొండ” అని అర్థం. శుద్ధ తమిళంలో దీనిని తేవారం గీతాలలో “ముదు కుండ్రం” అని పేర్కొన్నారు. శైవ సంతులు అప్పర్, జ్ఞానసంబంధర్, సుందరర్ కాలంలో ఈ ప్రాంతాన్ని తమిళంలో “పళమలై” అని పిలిచేవారు. తరువాత కాలంలో దీనిని సంస్కృత రూపమైన “విరుధాచలం”గా మార్చారు.

## శిల్పకళ
పురాతన చోళుల కాలానికి చెందిన విరుధగిరీశ్వర ఆలయాన్ని, చోళ సామ్రాజ్యంలో అత్యంత శక్తివంతమైన రాణుల్లో ఒకరైన, శివుని పరమభక్తురాలైన సెంబియన్ మహాదేవి నిర్మించారు. ఈ ఆలయం ఎత్తైన గోడలతో, ఐదు గోపురాలతో చుట్టుముట్టబడి ఉంది. వంద స్తంభాల మంటపం రథంలా చెక్కబడింది. ఇందులో వినాయకుడు, ఋషి విపాచితుడు, రోమసుడు, కుబేరుని సోదరి విగ్రహాలు ఉన్నాయి. ఆలయ రథానికి సంబంధించిన గొలుసులను 1813లో అప్పటి సౌత్ ఆర్కాట్ జిల్లా కలెక్టర్ చార్లెస్ హైడ్ విరాళంగా ఇచ్చాడు. ఈ ప్రదేశం మొదట “తిరుముడుకుంద్రం”గా, అంటే పవిత్ర పర్వత స్థలంగా పిలువబడేది. ఏనుగులు లేదా గుర్రాలు లాగుతున్న రథంలా మంటపాలు ఉండే ఈ తరహా శిల్పకళ కుంభకోణంలోని సారంగపాణి ఆలయం, మేళ కడంబూర్ అమృతకడేశ్వర ఆలయం, కుడుమియమలైలోని శిఖరగిరీశ్వర ఆలయం, నాగేశ్వరస్వామి ఆలయం, కుంభకోణం, తిరువారూర్లోని త్యాగరాజ ఆలయంలలో కూడా కనిపిస్తుంది.

## సాహిత్య ప్రస్తావన
thumb|250x250px|రెండవ ప్రాకారంలోని స్తంభాల మంటపం
ఋషి విభాసితుడు కార్మికులకు వన్నీ చెట్టు ఆకులతో జీతం చెల్లించేవాడని ఒక కథ ఉంది. ఆయన మనిముత్తార్ నదిలో స్నానం చేసి ఈ ఆలయ పునరుద్ధరణ పనులు చేపట్టాడు. ఆయన కూలీలకు వన్నీ చెట్టు ఆకులను ఇచ్చేవాడు; అవి వారి పనిమాణం, నాణ్యతకు అనుగుణంగా నాణేలుగా మారుతాయని తరతరాలుగా భక్తులు విశ్వసిస్తున్నారు. వన్నీ చెట్టు సుమారు 1700 సంవత్సరాల ప్రాచీనమని పరిశోధకులు చెబుతారు. ఆలయ నిర్మాణానికి సంబంధించిన మరో ఆసక్తికర కథ కూడా ఉంది. విభాసితు మునివర్‌కు కుబేరుని కుమార్తెకు చెందిన ఒక చెవిపోగు ఒక పక్షి ద్వారా వచ్చి ఆయన మడిలో పడిందని చెబుతారు. ఆమెకు ఎంతో ప్రియమైన ఆ ఆభరణానికి ప్రతిఫలంగా తన మిగిలిన ఆభరణాలన్నిటినీ బహుమతిగా ఇస్తానని కుబేరుని కుమార్తె ప్రకటించింది. విభాసితుడు ఆ చెవిపోగును తిరిగి ఇచ్చి, వచ్చిన బహుమతులతో ఈ ఆలయాన్ని నిర్మించాడు.

ఈ ఆలయం 275 పాడర్ పెట్రా క్షేత్రాలలో ఒకటి. సంత్ సుందరర్ తిరువారూరులో జరిగే పంగుని ఉత్తిరం పండుగకు భక్తులకు భోజనం ఏర్పాటు చేయడానికి నిధులు సమకూర్చే యాత్రలో ఉన్నాడు. ఈ ప్రాంతం గుండా వెళ్తూ ఆయన ప్రభువును స్తుతించకుండా ముందుకు సాగాడు. అప్పుడు ప్రభువు ఆయనను ఆపి స్తోత్రం చేయమని ఆజ్ఞాపించాడు. అనంతరం ఈ ఆలయ ప్రభువు సుందరర్‌కు 12,000 బంగారు నాణేలు దానం చేశాడు. మార్గమధ్యంలో దొంగల భయంతో, ఆ నాణేలను మనిముత్తార్ నదిలో వేసి, తిరువారూరులోని ఆలయ తటాకంలో వాటిని తిరిగి పొందేలా చేశాడు. ఇది ఒక అద్భుతమైన చర్యగా భావించబడుతుంది, ఎందుకంటే ఒక నదిలో వేసిన ధనం, దానికి సంబంధం లేని తటాకంలో లభించడం అసాధారణం. ఈ సంఘటన వల్ల “నదిలో కోల్పోయి, తటాకంలో వెతకడం” అనే సామెత వచ్చింది. సుందరర్ తిరువారూరులో పొందిన బంగారపు నాణేల నాణ్యతను పరీక్షించాలనుకున్నాడు. అప్పుడు వినాయకుని సాక్షిగా ప్రభువు ఆ బంగారం స్వచ్ఛతను నిరూపించాడు. అందువల్ల ఈ ఆలయంలోని అంతర్గత ప్రాకారంలోని వినాయకుని “మాత్రు ఉరైత వినాయకుడు” (పరీక్షించి నిర్ధారించిన వినాయకుడు) అని స్తుతిస్తారు.

## మతపరమైన ప్రాముఖ్యత
ఈ ఆలయంలో ఐదు అనే సంఖ్యకు విశేష ప్రాధాన్యం ఉంది. ఇక్కడ ఐదు మూర్తులు ఉన్నాయి – వినాయకుడు, మురుగన్, శివుడు, శక్తి, చండికేశ్వరుడు. విరుధగిరీశ్వరుడిని ఐదు పేర్లతో పిలుస్తారు – విరుధగిరీశ్వరుడు, పళమలై నాథర్, వృద్ధాచలేశ్వరుడు, ముదు కుండ్రీశ్వరుడు, వృద్ధగిరి. ఆలయంలో ఐదు వినాయకులు ఉన్నారు – ఆళత్తు వినాయకర్, మాత్రు ఉరైత వినాయకుడు, ముప్పిళ్లయార్, దశభుజ గణపతి, వల్లభ గణపతి. ఐదు ఋషులు విరుధగిరీశ్వరుని దర్శించారని చెబుతారు – రోమేశ, విభాసిద్ధు, కుమారదేవ, నాద శర్మ, అనవర్ధిని.

ఈ ఆలయానికి తూర్పు, పడమర, దక్షిణ, ఉత్తర దిశలలో నాలుగు గోపురాలు, చోళ రాజు కందరాధితన్ గోపురంతో కలిపి మొత్తం ఐదు గోపురాలు ఉన్నాయి. ఐదు ప్రాకారాలు (తిరుచుట్ట్రు) ఉన్నాయి – కైలాస, వన్నియడి, 63 నాయన్మార్ చుట్ట్రు, పంచవర్ణ చుట్ట్రు. ఐదు కొడిమరాలు, ఐదు నందులు ఉన్నాయి – ఇంద్ర నంది, వేద నంది, ఆత్మ నంది, మాల్విడై నంది, ధర్మ నంది. ఐదు అంతర్గత మంటపాలు ఉన్నాయి – అర్థ, ఇదైకజి, తపన, మహా, ఇసై మంటపాలు.

బయటి మంటపాలలో 20 స్తంభాల మంటపం, దీపారాధన మంటపం, 100 స్తంభాల మంటపం, విపచితు మంటపం, చిత్ర మంటపం ఉన్నాయి. ఆలయంలో రోజుకు ఐదు సార్లు పూజలు జరుగుతాయి – తిరువనందల్, కళసంథి, ఉచికాల, సాయరక్ష, అర్ధజామం. ఆలయానికి ఐదు రథాలు ఉన్నాయి – వినాయకుడు, మురుగుడు, పళమలై నాథర్, తల్లి పెద్దనాయకి, శ్రీ చండికేశ్వరుని కోసం. ఈ ప్రదేశానికి ఐదు పేర్లు ఉన్నాయి – తిరుముదు కుండ్రం, వృద్ధ కాశీ, విరుధాచలం, నెర్కుప్పై, ముదుగిరి.
thumb|250x250px|ఆలయానికి సంబంధించిన పురాణకథ
ఈ స్థలం మరణించినవారికి మోక్షం ప్రసాదించే పవిత్ర క్షేత్రాలలో ఒకటిగా భావించబడుతుంది. ఇది కాశీ (వారణాసి) కంటే కూడా పవిత్రమని నమ్మకం. కాశీలో ఉన్నట్లే, ఇక్కడ కూడా తల్లి విరుతాంబిగై మరణించిన ఆత్మలను తన ఒడిలో ఉంచి, తన చీర పల్లవంతో గాలివేసి, శివుడు వారి చెవిలో “నమశివాయ” మంత్రాన్ని జపించి మోక్షాన్ని ప్రసాదిస్తాడని విశ్వాసం. అందువల్ల పూర్వకాలంలో విరుధాచలం ప్రజలు వృద్ధాప్యంలో కాశీ యాత్రకు వెళ్లాల్సిన అవసరం లేదని భావించేవారు. ఈ కారణంగా ఈ ప్రదేశాన్ని “విరుధకాశీ” అని కూడా పిలుస్తారు. కాశీ కంటే ఇక్కడ మోక్షఫలం కొద్దిగా ఎక్కువ అని కూడా ఒక నమ్మకం ఉంది, అందుకే “కాశీలో వీసం అధికం విరుధకాశీలో” అనే సామెత వచ్చింది. స్థలపురాణం ప్రకారం, మృతుల భస్మాన్ని మనిముత్తార్ నదిలో కలిపితే అవి రాయిగా మారి నది అడుగునే ఉండిపోతాయి. శివుడు నటరాజుడిగా తిల్లైలో నృత్యపోటీ నిర్వహించిన తరువాత, తన ఆనందం కోసం ఇక్కడ నాట్యం చేశాడని కూడా చెబుతారు.

ఈ ప్రాంతాన్ని సందర్శించినప్పుడు కర్ణాటక రాజు ఆకలితో బాధపడుతున్నాడు. అప్పుడు తల్లి పెద్దనాయకి ఒక యువతిగా వచ్చి అతనికి పాలు ఇచ్చి పోషించి, అతనికి “కుమారదేవ” అనే పేరు పెట్టింది.

విరుతాంబిగై అంటే వృద్ధావస్థలో ఉన్న దేవి అని అర్థం. భక్తుడు గురు నామశివాయర్ చిదంబరం వెళ్తూ ఒక రాత్రి ఈ ప్రాంతంలో ఉండాడు. అతనికి తీవ్రమైన ఆకలి వేసి, “కిళవి” (వృద్ధ మహిళ) అనే పదంతో అమ్మను పిలిచాడు. అప్పుడు తల్లి పెద్దనాయకి ఒక వృద్ధ మహిళ రూపంలో వచ్చి, వృద్ధురాలు ఆహారం తేలేదని, యువతే తేగలదని చెప్పింది. అప్పుడు భక్తుడు అమ్మ యొక్క యౌవనాన్ని వర్ణిస్తూ మరో పద్యం పాడాడు. ఆమె ఒక అందమైన యువతిగా ప్రత్యక్షమై భక్తుడికి ఆహారం ఇచ్చింది. అలా ఆమె “బాలాంబిక” (యువ తల్లి)గా ప్రసిద్ధి చెందింది.

## ఆరాధన, మతాచారాలు
ఈ ఆలయంలో పూజారులు పండుగల సమయంలో, ప్రతిరోజూ *పూజ* నిర్వహిస్తారు. తమిళనాడు శివాలయాల మాదిరిగానే, ఇక్కడి పూజారులు శైవ బ్రాహ్మణ సముదాయానికి చెందారు. ఆలయంలో రోజుకు ఆరు సార్లు పూజలు జరుగుతాయి – ఉషత్కాలం ఉదయం 5:30, కళసంథి ఉదయం 8:00, ఉచికాలం ఉదయం 10:00, సాయరక్ష సాయంత్రం 5:00, ఇరండంకాలం సాయంత్రం 7:00, అర్ధజామం రాత్రి 8:00 గంటలకు. ప్రతి పూజలో నాలుగు భాగాలు ఉంటాయి – అభిషేకం, *అలంకారం*, *నైవేద్యం*, *దీపారాధన* – ఇవన్నీ విరుధగిరీశ్వరుడు, విరుతాంబిగై అమ్మవారికి చేయబడతాయి. పూజలు *[[నాదస్వరం]]*, *తవిల్* వాయిద్యాల సంగీతంతో, వేదమంత్రాల పఠనంతో, భక్తుల సాష్టాంగ ప్రణామాలతో జరుగుతాయి.

ప్రతి వారం  సోమవారం, శుక్రవారం ప్రత్యేక పూజలు జరుగుతాయి. ప్రతి పక్షంలో *ప్రదోషం*, నెలవారీ పండుగలుగా *అమావాస్య*, *కృతిక*, *పౌర్ణమి*, *చతుర్థి* నిర్వహించబడతాయి. మాసి మగం ఒక ముఖ్యమైన పండుగ. విభాసితు మునివర్ నంది ద్వారా శివుడి దర్శనం పొందాడని విశ్వాసం. మాసి మగం పండుగ ఆరవ రోజున, విరుధగిరీశ్వరుడు తన భార్య విరుతాంబిగైతో కలిసి విభాసితు మునివర్ ముందు ప్రత్యక్షమయ్యాడని చెబుతారు. ఈ ఆలయ కుంభాభిషేకం 7 ఫిబ్రవరి 2022న నిర్వహించబడింది.

## విగ్రహాల దొంగతనం
thumb|393x393px|దొంగతనం చేయబడిన అర్ధనారీశ్వర విగ్రహం
ఈ ఆలయానికి చెందిన అర్ధనారీశ్వరుడు విగ్రహం సహా మొత్తం ఆరు రాయి విగ్రహాలు 1974 తరువాత ఎప్పుడో దొంగిలించబడి విదేశాలకు అక్రమంగా తరలించబడ్డాయని భావిస్తున్నారు. దీనికి సంబంధించి ఫ్రెంచ్ ఇనిస్టిట్యూట్ ఆఫ్ పాండిచ్చేరి వద్ద భద్రపరచబడిన ఫోటోగ్రాఫిక్ ఆధారాలు ఉన్నాయి.

తమిళనాడు పోలీసు శాఖకు చెందిన నేర దర్యాప్తు విభాగంలోని "విగ్రహాల విభాగం (IW-CID)"  ఈ విగ్రహాలను ఆస్ట్రేలియాలోని ఆర్ట్ గ్యాలరీ ఆఫ్ న్యూ సౌత్ వేల్స్ లో  గుర్తించింది. అనంతరం, 2014లో *అర్ధనారీశ్వర* విగ్రహాన్ని, 2017లో *ప్రత్యంగిరా* విగ్రహాన్ని విజయవంతంగా భారతదేశానికి తిరిగి తీసుకువచ్చింది.

## ఇవి కూడా చూడండి

* నర్తన వల్లభేశ్వరర్ ఆలయం

## మూలాలు

## బాహ్య లంకెలు

* 

వర్గం:పాడల్ పేట్ర క్షేత్రాలు
వర్గం:తమిళనాడు దేవాలయాలు
వర్గం:శివాలయాలు
వర్గం:తమిళనాడు పర్యాటక ప్రదేశాలు
వర్గం:హిందూ దేవాలయాలు